
Temeljem članka 55a. stavak 2. točke 2. i 10. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20., 2/21. i 2/25.), članka 10. Odluke o sufinanciranju izgradnje dječjih vrtića na području Osječko-baranjske županije ("Županijski glasnik" broj 8/26.) i članka 32. točka k. stavak 4. Odluke o izvršavanju Proračuna Osječko-baranjske županije za 2026. godinu ("Županijski glasnik" broj 13/25.), a u svezi točke I. Plana dodjele potpora iz Proračuna Osječko-baranjske županije u 2026. godini ("Županijski glasnik" broj 14/25., 3/26., 4/26. i KLASA: 551-03/26-02/8, URBROJ: 2158-02-26-2 od 16. lipnja 2026. godine), Županica Osječko-baranjske županije objavljuje
J A V N I  P O Z I V

jedinicama lokalne samouprave za
sufinanciranje izgradnje dječjih vrtića

na području Osječko-baranjske županije

u 2026. godini

I. PREDMET JAVNOG POZIVA

Predmet ovoga Javnog poziva je prikupljanje prijava za dodjelu pomoći iz Proračuna Osječko-baranjske županije jedinicama lokalne samouprave na području Osječko-baranjske županije (u daljnjem tekstu: jedinice lokalne samouprave) za sufinanciranje izgradnje dječjih vrtića na području Osječko-baranjske županije s ciljem povećanja dostupnosti ranog i predškolskog odgoja.
II. OPĆI UVJETI ZA PODNOŠENJE PRIJAVA

Pravo na podnošenje prijava za dodjelu pomoći za sufinanciranje izgradnje dječjih vrtića imaju jedinice lokalne samouprave koje ispunjavaju sljedeće uvjete:

· da su ishodile pravomoćnu i važeću građevinsku dozvolu za izgradnju dječjeg vrtića, odnosno da su zaključile ugovor o izvođenju radova ili da su započele izgradnju dječjeg vrtića,
· da su osigurale vlastita sredstva za financiranje izgradnje dječjeg vrtića,

· da su opravdale sredstva odobrena iz Proračuna Osječko-baranjske županije u prethodnom razdoblju i da nemaju dugovanja prema Proračunu Osječko-baranjske županije.

III. NAMJENA ZA KOJU SE DODJELJUJU POMOĆI

Pomoć jedinicama lokalne samouprave odnosi se na sufinanciranje izgradnje dječjih vrtića na području Osječko-baranjske županije.

Pojam izgradnje u smislu Odluke o sufinanciranju izgradnje dječjih vrtića na području Osječko-baranjske županije obuhvaća:
· izgradnju novih objekata i

· rekonstrukciju odnosno dogradnju postojećih objekata radi proširenja kapaciteta.

Prihvatljivi troškovi za sufinanciranje su troškovi izvođenja radova na izgradnji i/ili rekonstrukciji dječjih vrtića nastali od početka realizacije projekta.

Jedinice lokalne samouprave mogu podnijeti prijavu za sufinanciranje samo jednog projekta.

IV. KRITERIJI ZA DODJELU POMOĆI

Kriteriji za dodjelu pomoći za sufinanciranje izgradnje dječjih vrtića na području Osječko-baranjske županije su sljedeći:

· stupanj realizacije projekta,

· financijski udio jedinice lokalne samouprave u projektu,
· doprinos projekta ujednačenom razvoju Županije.
Dodjela pomoći za sufinanciranje izgradnje dječjih vrtića odobrava se prema kriterijima i mjerilima koja su iskazana brojem bodova za svaki od utvrđenih kriterija.

Kriterij stupnja realizacije projekta boduje se kako slijedi:

· za ishođenu pravomoćnu i važeću građevinsku dozvolu



-   5 bodova

· za proveden postupak javne nabave (zaključen ugovor s izvođačem radova) 
- 10 bodova

· za započetu izgradnju (prijavljeno gradilište) 




- 15 bodova.

Pod financijskim udjelom jedinice lokalne samouprave u projektu podrazumijeva se postotni udio jedinice lokalne samouprave u ukupnoj vrijednosti projekta prema njegovom financijskom planu.

Temeljem kriterija financijski udio jedinice lokalne samouprave u projektu dodjeljuje se sljedeći broj bodova:

· za udio jedinice lokalne samouprave do 50 %                       


 -  5 bodova

· za udio jedinice lokalne samouprave od 50,01 - 90%        


 -10 bodova

· za udio jedinice lokalne samouprave veći od 90,01%                 


 -15 bodova.

Temeljem kriterija doprinosa projekta ujednačenom razvoju Županije za projekt se dodjeljuje 5-30 bodova, a prema ocjeni Povjerenstva.

Rang lista prijavljenih projekata utvrđuje se prema zbroju dodijeljenih bodova.

V. FINANCIJSKA SREDSTVA 

U Proračunu Osječko-baranjske županije za 2026. godinu i projekcijama za 2027. i 2028. godinu planirana su financijska sredstva za sufinanciranje izgradnje dječjih vrtića na području Osječko-baranjske županije u iznosu od 800.000,00 eura.

VI. PODNOŠENJE PRIJAVA I POTREBNA DOKUMENTACIJA

Ovaj Javni poziv se objavljuje na internetskoj stranici Osječko-baranjske županije www.obz.hr.

Prijave se podnose na propisanim obrascima.

Obrazac prijave projekta za dodjelu pomoći iz Proračuna Osječko-baranjske županije (obrazac OP-JLS), obrazac plana kapitalnog ulaganja (obrazac PKU-JLS), obrazac izjave o nepostojanju dvostrukog financiranja (obrazac IZJ-JLS), obrazac ugovora o dodjeli pomoći iz Proračuna Osječko-baranjske županije za 2026. godinu Gradu/Općini za sufinanciranje izgradnje dječjeg vrtića (obrazac U-JLS) i obrazac izvješća o utrošenim sredstvima iz Proračuna Osječko-baranjske županije (obrazac IUS-JLS) preuzimaju se na internetskoj stranici Osječko-baranjske županije www.obz.hr.

Prijave s propisanom dokumentacijom dostavljaju se poštom ili osobno na adresu kako slijedi:

Pisarnica Županije

Županijska 4

31 000 Osijek

uz naznaku:

"Za dodjelu pomoći jedinicama lokalne samouprave

na području Osječko-baranjske županije u 2026. godini

za sufinanciranje izgradnje dječjih vrtića"

Rok za dostavu prijava je od 17. lipnja do 10. srpnja 2026. godine.

Uz popunjeni obrazac prijave na Javni poziv, potrebno je priložiti sljedeću dokumentaciju:

· popunjeni obrazac plana kapitalnog ulaganja (financijski plan i opisni plan investicije),

· zemljišnoknjižni izvadak za predmetnu nekretninu,

· dokumentaciju kojom se dokazuje stupanj realizacije projekta (presliku pravomoćne i važeće građevinske dozvole odnosno presliku ugovora o izvođenju radova ili presliku potvrde o prijavljenom gradilištu),
· izjavu o nepostojanju dvostrukog financiranja.

Povjerenstvo za sufinanciranje izgradnje dječjih vrtića na području Osječko-baranjske županije zadržava pravo od prijavitelja zahtijevati dostavu dodatne dokumentacije.

Sve nepotpune i nepravovremene prijave kao i prijave koji nisu dostavljene na propisanim obrascima, odnosno prijave podnesene protivno uvjetima iz ovoga Javnog poziva neće se razmatrati.

Sve informacije vezane uz Javni poziv mogu se dobiti u Upravnom odjelu za stambenu politiku, obitelj i mlade Osječko-baranjske županije, Trg Lava Mirskog 3A, na e-mail: stambena@obz.hr ili na broj telefona: 031/221-558 ili 031/221-763.
VII. ODLUČIVANJE O PRIJAVAMA

Nakon razmatranja i vrednovanja svih podnesenih prijava koje ispunjavaju potrebne uvjete ovoga Javnog poziva, Povjerenstvo za sufinanciranje izgradnje dječjih vrtića na području Osječko-baranjske županije (u daljnjem tekstu: Povjerenstvo) utvrđuje rang listu prijavljenih jedinica lokalne samouprave, odnosno projekata te predlaže Županici odobravanje pomoći jedinicama lokalne samouprave.

Po prijedlogu Povjerenstva Županica donosi Plan raspodjele sredstava jedinicama lokalne samouprave za sufinanciranje izgradnje dječjih vrtića (u daljnjem tekstu: Plan). Planom se utvrđuju jedinice lokalne samouprave kojima se dodjeljuju sredstva, projekti za koje se dodjeljuju sredstva i iznos sredstava koji se dodjeljuje iz Proračuna za određeni projekt.

Plan se objavljuje na internetskoj stranici Županije u roku od 8 dana od dana njegova donošenja i nije konačan do isteka roka za prigovor, odnosno do donošenja odluke o pristiglim prigovorima.

Smatra se da su prijavitelji kojima su sredstva odobrena obaviješteni o rezultatima dodjele sredstava objavom Plana na internetskoj stranici, a prijavitelji čiji projekt nije prihvaćen za sufinanciranje ili čija je prijava nepotpuna, obavještavaju se o tome putem elektroničke pošte u roku od 8 dana od dana donošenja Plana.

Prijavitelji na Javni poziv mogu podnijeti prigovor na Plan u roku od 8 dana od dana objave Plana na internetskoj stranici Županije, odnosno u roku od 8 dana od dana zaprimanja obavijesti o neprihvaćanju sufinanciranja, odnosno zaprimanja obavijesti o nepotpunoj prijavi.

O podnesenom prigovoru Županica odlučuje u roku od 8 dana od dana isteka rokova iz prethodnog stavka.

Istekom roka za prigovor, odnosno donošenjem odluke Županice o pristiglim prigovorima, Plan postaje konačan. 

VIII. KORIŠTENJE ODOBRENIH POMOĆI I UGOVORNE OBVEZE

S jedinicama lokalne samouprave kojima se odobri sufinanciranje projekta izgradnje dječjih vrtića zaključuje se Ugovor. Ugovorom se uređuju međusobna prava i obveze. (obrazac U-JLS)
Odobrena sredstva za sufinanciranje izgradnje dječjih vrtića jedinice lokalne samouprave moraju namjenski utrošiti te o tome podnijeti pisano izvješće u roku od jedne godine od isplate sredstava.

Izvješće o utrošenim sredstvima jedinice lokalne samouprave podnose upravnom odjelu  nadležnom za poslove stambene politike, obitelji i mladih Osječko-baranjske županije na propisanom obrascu (obrazac IUS-JLS).

Ako korisnik odustane od kapitalnog projekta za koji su odobrena sredstava ili ne dostavi pisano izvješće o namjenski utrošenim sredstvima u navedenom roku ili se utvrdi nenamjensko korištenje sredstava ili se sredstva ne utroše ili se djelomično utroše za provedbu kapitalnog projekta, korisnik je u obvezi nenamjenski utrošena sredstva, neutrošena sredstva, odnosno neutrošeni dio sredstava vratiti u Proračun Osječko-baranjske županije u roku od 8 dana od dana primitka zahtjeva za povrat sredstava nadležnog upravnog tijela Osječko-baranjske županije.

